Sommige reservoirs in Tshwane-gebied ‘kritiek laag’Foto ter illustrasie. (Foto: pixabay) Die Tshwane-metroraad sê reservoirvlakke in die streek het die afgelope paar dae beduidend gedaal. “Sommige reservoirvlakke is kritiek laag weens die Rand Water-verskaffingsmeters in die westelike voorstede wat met 30% beperk word,” het Lindela Mashigo, woordvoerder van die metroraad, Donderdag in ŉ verklaring gesê. “Die vraag na water is geweldig hoog weens die hoë temperature die afgelope ruk. Die reservoirs kan bloot nie byhou nie.” Herstelwerk aan die tonnelnetwerk van die Lesotho-hooglandwaterskema het boonop op 1 Oktober begin en sal tot 30 November duur. Die tonnel word gesluit en leeggemaak vir inspeksie- en instandhoudingswerk. Dit beteken geen water kan na die geïntegreerde Vaalrivierstelsel gepomp word nie. Die metroraad het dus weereens ŉ beroep op inwoners gedoen om water spaarsaam te gebruik.